
A holokauszt kérdése a német történészvita tükrében

Németország modernkori történelmének feldolgozása nem mentes történetírói vitáktól. A hatvanas évek óta meglévő viták, mint a „Fischer-vita”, a „Sonderweg-vita”, a „történelmi intencionalizmus-funkcionalizmus vita” vagy az 1970-es években újjászülető német társadalomtörténet-írás vitái mind kötődtek Németország második világháborús szerepéhez. E viták különleges szeletét jelenti a szűkebb szakmai körökön túllépő, és közvélemény felé nyitott 1986-1987-es ún. német történészvita (Historikerstreit).
Dolgozatom során e vita keretein belül értelmezem a holokauszt jelenségét. Vizsgálatomat a történettudományi illetve a társadalmi-politikai feltételrendszer ismertetésével kezdem, melyek az 1980-as évek identitáspolitikájában találkoznak. A holokauszt kérdése két aspektus révén jelenik meg a vitában. Egyrészt egy narratívabeli problémaként, mely arra vonatkozik, hogy a holokauszt egyedisége mennyiben áll fenn a többi népirtással szemben. Másrészt arra az Ernst Nolte által felvetett problémára reagál, miszerint fel lehet-e oksági kapcsolatot állítani Auschwitz és a Gulag között.
A tanulmány során a vita legfontosabb szövegeit összegyűjtő kötetén túl a legjelentősebb német, angolszász – s külön figyelemmel – magyar értelmezéseit kívánom megvizsgálni. Vizsgálatom tárgyába bevont művek köre túlnyúlik a vita keretein a résztvevők – elsősorban a vitát provokáló Ernst Nolte – állításainak megfelelő kontextusba helyezése miatt.
A kutatásom során rá kívántam mutatni, hogy a Historikerstreit értelmezése nem lehet független a párhuzamosan zajló, a történetírás jövőjéről szóló vitáktól, a vita tudományon belüli és kívüli viszonyai a történetírás új szerepére mutatnak rá. A történészvita során a konzervatív történelemszemlélet széles körű kritika érte a holokausztértelmezésük kapcsán, amely kritikákat megerősítették az elmúlt negyed évszázad tudományos eredményei.



